Hér er í boði sannkallaður Ítalíudraumur . Glæsilegir áfangastaðir og mikil náttúrufegurð gæla við okkur í þessari ferð . Ferðin hefst í Mílanó en þaðan er ekið til pílagrímsbæjarins Loreto áður en farið er á náttstað í Ancona . Næst er farið um Puglia héraðið og perlan Martina Franca , háborg barokksins í dalnum Valle d’Itria , heimsótt . Bærinn Alberobello heillar en hann er einn áhugaverðasti staður svonefnds Trulli svæðis og varðveittur á heimsminjaskrá UNESCO . Hér gefur að líta hvítkölkuð steinhús með keiluþökum sem bera nafn svæðisins og eru kölluð Trulli hús . Það er mögnuð upplifun að koma til Matera borgar þar sem heilu húsin , íbúðirnar og hallirnar eru grafnar inn í klettana . Eftir dásemdartíma hér er ekið til Sorrento við Napólíflóa , þar sem við njótum ljúfra daga . Á leiðinni verður áð í Pompei , sem geymir frægustu fornminjar veraldar . Farið verður í ævintýralega siglingu til Caprí , sæbrattrar klettaeyju þar sem siglt verður í Bláa hellinn og farið með stólalyftu upp á hæsta fjall eyjunnar , Monte Solaro . Við bæði siglum og ökum með Amalfíströndinni sem er ein fallegasta strönd Ítalíu . Í bænum Marina di Massa í Toskana héraði njótum við lífsins áður en ekið verður til Chamonix í Frakklandi sem stendur við rætur hæsta fjalls Evrópu , Mont Blanc . Brottför frá Keflavík kl. 13:55 og mæting í Leifsstöð í síðasta lagi 2,5 klst. fyrir brottför . Lending í Mílanó kl. 19:40 að staðartíma . Gist verður í eina nótt í Turate , sem er í nágrenni Mílanó . Eftir góðan morgunverð og rólegheit verður ekið til Ancona við Adríahaf , höfuðborgar héraðsins Marche . Sögu hennar má rekja aftur til 5. aldar f. Kr. þegar Grikkir flúðu frá Syrcuse , settust hér að og gáfu borginni nafnið Ancona . Hér verður gist í eina nótt . Áður en ekið verður á hótel verður farið inn í hinn þekkta pílagrímsbæ Loreto þar sem við lítum á kirkjuna Santuario della Santa Casa . Þjóðsagan segir frá því að 4 englar hafi flutt hús heilögu fjölskyldunnar eða Maríu meyjar frá Nazaret til Loreto og síðan hafi kirkjan verið byggð utan um það . Á þetta að hafa gerst rétt áður en krossfararnir töpuðu svæðinu til heiðingjanna . Mjög áhugavert er að skoða kirkjuna og alla umgjörð hennar sem er svo hrífandi . 25. ágúst | Héraðið Puglia & Martina Franca Ferðin heldur áfram og eftir morgunverð verður ekið inn í Puglia héraðið . Hér munum við gista fjórar nætur á hrífandi Trulli hóteli í útjaðri Martina Franka í dalnum Valle d’Itria . Á hótelinu er útisundlaug , sólbekkir , fallegur garður og líkamsrækt . Þennan ævintýradag byrjum við í Martina Franca , háborg barokksins og höfuðstað dalsins Valle d’Itria . Við njótum þess að rölta um lífleg stræti gamla bæjarins , þar sem glæstar byggingar prýða borgina . Upplagt að fá sér hressingu á Piazza Plebiscito í hjarta bæjarins við meistaraverk barokksins , basilíkuna San Martino . Bærinn Alberobello , miðstöð Trulli svæðisins í Puglia , er mikil upplifun en árið 1996 var bærinn settur á heimsminjaskrá UNESCO fyrir sérkennilegar byggingar . Þar eru um 1.000 lítil og hringlaga hvítkölkuð , hlaðin steinhús með keiluþökum . Húsin eru einkennandi fyrir svæðið og voru notuð sem hús hjarðmanna og bænda en í stærsta húsinu er að finna merkilegt safn . Einstaklega heillandi er að ganga um götur bæjarins þar sem finna má fjölda minjagripaverslana og víða býðst að smakka á fljótandi gulli heimamanna , ólífuolíunni sem á þessum slóðum drýpur af hverju strái . 27. ágúst | Hellaborgin Matera & Altamura Það er mikil upplifun að koma til borgarinnar Matera sem er á dagskrá okkar í dag en hún hefur verið á heimsminjaskrá UNESCO frá árinu 1993 . Ólýsanlegt er að koma þangað og sjá hús , kirkjur og hallir frá 4. öld f. Kr. sem hoggnar eru inn í bergið og minna á gömlu Jerúsalem eða katakompurnar . Árið 1950 bjuggu enn um 20.000 manns hér en þessir hellabústaðir eru kallaðar Sassi . Á leiðinni til baka verður stoppað í Altamura til að skoða stæðilega dómkirkju með frægri gluggarós . 28. ágúst | Ljúfur dagur & slökun Í dag gefst tækifæri til að slaka á og njóta þessa heillandi svæðis og náttúrufegurðarinnar sem umvefur okkur í dalnum Valle d’Itria . Nú er upplagt að láta fara vel um sig á hótelinu , nýta sér góða aðstöðu þess , setja tærnar upp í loft í sólbaðsaðstöðunni og njóta þess að taka lífinu með ró . 29. ágúst | Pompei & Sorrento við Napólíflóans Nú kveðjum við Martina Franca eftir yndislega dvöl og er stefnan tekin á Sorrento við Napólíflóa , eins fallegasta flóa landsins . Á leiðinni þangað heimsækjum við Pompei og lítum á einhverjar frægustu fornminjar veraldar . Rústir gömlu Pompei eru eitt stórkostlegasta dæmið um fornleifauppgröft heillar byggðar og mun heimamaður leiða okkur í allan sannleik sögunnar . Eftir að hafa staldrað við í Pompei drykklanga stund höldum við áfram til Sorrento . Bærinn er einstaklega heillandi , byggður í bröttum hlíðum þar sem vaxa ólífu - appelsínu - og sítrónutré , en þess má geta að Limoncello líkjörinn frægi kemur frá þessu svæði . Gist verður í fjórar nætur í Sorrento á góðu hóteli en þaðan er stórkostlegt útsýni yfir Napólíflóann . 30. ágúst | Sigling yfir á eyjuna Caprí Nú verður siglt yfir á eyjuna Caprí , perlu Napólíflóans . Við skoðum eyjuna , siglum að bláa hellinum , Grotta Azzurra , og förum upp til Anacapri þar sem við njótum stórfenglegs útsýnis . Áhugasömum gefst einnig tækifæri til að fara með stólalyftu upp á fjallið Monte Solaro en þar lætur fegurðin ekki á sér standa . Jafnframt verður komið í bæjarhlutann Caprí og hægt verður að líta á kniplinga og alls kyns handunnar vefnaðarvörur , dúka , klæði og fatnað . 31. ágúst | Sigling & rúta með Amalfíströndinni Ævintýralegur dagur í töfrandi dagsferð um Amalfíströndina þar sem fegurðin er svo sannarlega einstök . Við hefjum ferðina á siglingu eftir ströndinni til bæjarins Amalfí þar sem við stígum á land og skoðum okkur um . Á rölti um bæinn sjáum við glæsilega dómkirkju frá 10. öld , hrífandi veitinga - og kaffihús og litlar verslanir sem gaman er að kíkja inn í . Nú verður ekið með smárútum til baka eftir Amalfíströndinni um stórbrotin gil , milli smábæja og hótela sem hanga á klettabrúninni . Hvarvetna gefur að líta dásamlegt landslag . Við mælum eindregið með því að gestir gæði sér á grilluðum fiski í hádeginu , sem er einn helsti sérréttur íbúa svæðisins . 1. september | Dagur í Sorrento við Napólíflóa Dagurinn er tilvalinn til afslöppunar . Fararstjórinn býður upp á stutta skoðunarferð um bæinn og eftir það er upplagt að kanna dásamlegt umhverfið í Sorrento , eins eftirsóttasta ferðamannabæjarins á Sorrento skaganum . Í bænum er fjöldinn allur af einstaklega heillandi , þröngum , gömlum götum , fögrum kirkjum og glæstum byggingum . Nú kveðjum við þennan yndislega stað eftir góða daga . Ekin verður heillandi leið í gegnum Toskana hérað til Marina di Massa þar sem gist verður í 2 nætur . 3. september | Frjáls dagur í Marina di Massa Góður dagur til að slaka á í Marina di Massa sem er yndislegur strandbær við Versillia ströndina . Hér er hægt að fara í göngu á ströndinni og líta inn í fínar verslanir , kaffihús og veitingastaði . Einnig er hægt að taka það rólega og njóta aðstöðunnar við hótelið . Nú er komið að því að kveðja Marina di Massa . Stefnan er tekin á Chamonix í Frakklandi sem stendur við rætur hæsta fjalls Vestur-Evrópu , Mont Blanc . Chamonix er bær fjalladýrkenda og þekktur skíðabær en fyrstu vetrarólympíuleikarnir voru haldnir hér árið 1924 . Frá miðbænum gengur útsýniskláfur upp í 3.842 m hæð á Aiguille du Midi en þaðan er stórkostlegt útsýni yfir á Mont Blanc , Chamonix og dalinn fyrir neðan . Gist verður í eina nótt á hóteli í miðbænum . 5. september | Heimferð frá Genf Þá er Ítalíudraumurinn á enda eftir yndislega daga og skemmtilega samveru .